Zagreb, 18. ožujka 2016.g.

Povjerenstvo za odlučivanje o sukobu interesa (u daljnjem tekstu: Povjerenstvo) na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnika Milana Jurkovića, zastupnika u Hrvatskom saboru u mandatu 2011.g. – 2015.g., za davanjem mišljenja Povjerenstva**,na 132. sjednici održanoj 18. ožujka 2016.g. daje sljedeće

**MIŠLJENJE**

**Ukoliko dužnosnik Milan Jurković, nakon prestanka mandata zastupnika u 7. sazivu Hrvatskog sabora, ostvaruje naknadu sukladno članku 5. Zakona o pravima i dužnostima zastupnika u Hrvatskom saboru, ne može za vrijeme primanja te naknade istovremeno primati i naknadu za rad člana Gradskog vijeća Grada Otočca, s obzirom da na temelju članka 20. stavka 3. ZSSI-a zabrana primanja dodatnih naknada za poslove obnašanja javnih dužnosti iz članka 7. točke d) ZSSI-a obvezuje dužnosnike kako za vrijeme trajanja mandata tako i u razdoblju od dvanaest mjeseci od dana prestanka obnašanja dužnosti.**

Obrazloženje

U knjigama ulazne pošte zaprimljen je zahtjev za davanjem mišljenja dužnosnika Milana Jurkovića, zastupnika u Hrvatskom saboru u mandatu 2011.g. – 2015.g. pod poslovnim brojem: 711-U-2030-M-85/16-01-1 dana 14. ožujka 2016.g., povodom kojeg se vodi predmet broj M-85/16. Člankom 3. stavkom 1. podstavkom 3. ZSSI-a propisano je da su zastupnici u Hrvatskom saboru dužnosnici u smislu odredbi navedenog Zakona, stoga je Milan Jurković povodom obnašanja dužnosti zastupnika u Hrvatskom saboru obvezan postupati sukladno odredbama ZSSI-a. Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

Dužnosnik traži mišljenje Povjerenstva može li nakon prestanka obnašanja dužnosti zastupnika u 7. sazivu Hrvatskog sabora primati naknadu za rad člana predstavničkog tijela jedinice lokalne i područne (regionalne) samouprave koju nije primao tijekom obnašanja dužnosti zastupnika u Hrvatskom saboru.

U Izvješću o imovinskom stanju dužnosnika kojeg je dužnosnik podnio Povjerenstvu povodom prestanka obnašanja dužnosti zastupnika u Hrvatskom saboru dužnosnik je naveo da obnaša dužnost člana Gradskog vijeća Grada Otočca u mandatu 2013.g. – 2017.g.

Člankom 7. točkom d) ZSSI-a kao jedno od zabranjenih djelovanja dužnosnika propisano je da je dužnosnicima zabranjeno primiti dodatnu naknadu za poslove obnašanja javnih dužnosti. Člankom 20. stavkom 3. ZSSI-a propisano je da obveze koje za dužnosnika proizlaze iz članka 7. istog Zakona počinju danom stupanja na dužnost i traju dvanaest mjeseci od dana prestanka obnašanja dužnosti.

Člankom 5. stavkom 1. Zakona o pravima i dužnostima zastupnika u Hrvatskom saboru („Narodne novine“ broj 55/00., 107/01., 86/09., 91/10., 49/11., 12/12. i 102/14.) propisano je da zastupnik nakon prestanka obnašanja zastupničke dužnosti do početka ostvarivanja plaće po drugoj osnovi ili do ispunjavanja uvjeta za zastupničku mirovinu ili starosnu mirovinu prema općim propisima ima, za vrijeme od šest mjeseci od dana prestanka obnašanja zastupničke dužnosti, pravo na naknadu u visini plaće koju ostvaruje zastupnik, odnosno zastupnik kao dužnosnik u Hrvatskom državnom saboru na istoj dužnosti, a sljedećih šest mjeseci pravo na 50% te naknade. Stavkom 2. istog članka Zakona propisano je da zastupnik kojem nakon prestanka obnašanja zastupničke dužnosti do ostvarivanja prava na zastupničku mirovinu ili starosnu mirovinu prema općim propisima nedostaje manje od godinu dana, ima pravo na naknadu u visini plaće koju ostvaruje zastupnik na istoj zastupničkoj dužnosti do ostvarivanja prava na mirovinu, ali ne dulje od godinu dana.

Iako se članovi navedenih predstavničkih tijela povodom obnašanja tih dužnosti ne smatraju ujedno dužnosnicima u smislu ZSSI-a, Povjerenstvo tumači da obnašanje dužnosti člana predstavničkog tijela jedinice lokalne i područne (regionalne) samouprave, odnosno dužnosti člana općinskih i gradskih vijeća te člana županijskih skupština također predstavlja obnašanje određene javne dužnosti, s obzirom da članove navedenih predstavničkih tijela građana na lokalnoj odnosno područnoj (regionalnoj) razini biraju građani na neposrednim izborima na zakonom propisani mandat. S obzirom na ulogu, djelokrug rada i nadležnosti te ovlasti predstavničkih tijela jedinica lokalne odnosno područne (regionalne) samouprave, obnašanje dužnosti člana predstavničkih tijela građana nedvojbeno predstavlja obavljanje određene javne dužnosti u širem smislu, bez obzira što se na njih ne primjenjuju odredbe ZSSI-a u pogledu obveze podnošenja izvješća o imovinskom stanju Povjerenstvu niti ostale obveze koje su propisane odredbama ZSSI-a.

Člankom 31. Zakona o lokalnoj i područnoj (regionalnoj) samoupravi („Narodne novine“ broj 33/01., 60/01., 129/05., 109/07., 125/08., 36/09., 150/11., 144/12. i 19/13.) propisano da član predstavničkog tijela jedinice lokalne odnosno područne (regionalne) samouprave ovu dužnost obavlja počasno i za to ne prima plaću, ali ima pravo na naknadu u skladu s odlukom predstavničkog tijela.

Povjerenstvo tumači da odredbama Zakona o lokalnoj i područnoj (regionalnoj) samoupravi niti bilo kojeg drugog zakona nije propisano izričito pravo člana predstavničkog tijela jedinice lokalne odnosno područne (regionalne) samouprave **koji ujedno prima plaću ili naknadu** na temelju obnašanja neke od dužnosti iz članka 3. ZSSI-a, i na istovremeno primanje naknade koja načelno pripada ostalim članovima predstavničkog tijela. Drugim riječima, ne postoji zakonska odredba kojom je izričito propisano da pravo na naknadu za obavljanje dužnosti člana predstavničkog tijela jedinice lokalne odnosno područne (regionalne) samouprave imaju i oni članovi predstavničkog tijela već primaju plaću ili naknadu povodom obnašanja javne dužnosti iz članka 3. ZSSI-a, stoga ne postoji odredba koja derogirala zabranu propisanu člankom 7. točkom d. ZSSI-a.

Člankom 4. stavkom 1. ZSSI-a propisano je da se plaćom dužnosnika i smislu navedenog Zakona smatra svaki novčani primitak, osim naknade putnih i drugih troškova za obnašanje javne dužnosti.

Stoga, ukoliko dužnosnik nakon obnašanja dužnosti zastupnika u 7. sazivu Hrvatskog sabora ostvaruje naknadu sukladno odredbama članka 5. Zakona o pravima i dužnostima zastupnika u Hrvatskom saboru, primitak takve naknade izjednačen je s primitkom plaće u smislu odredbi ZSSI-a, te ukoliko dužnosnik ostvaruje takvu naknadu, ne za vrijeme njezina primanja imao pravo na naknadu za rad člana Gradskog vijeća Grada Otočca, jer bi to predstavljalo primanje dodatne naknade za poslove obnašanja javnih dužnosti.

Slijedom navedenog, Povjerenstvo je dalo mišljenje kako je navedeno u izreci ovoga akta.

PREDSJEDNICA POVJERENSTVA

Dalija Orešković, dipl. iur.

**Dostaviti:**

1. Dužnosnik Milan Jurković, elektronička dostava
2. Objava na internetskoj stranici Povjerenstva
3. Pismohrana